Jakelussa mainituille

**Tiiviimmän yhteistyön toteuttamisesta Euroopan syyttäjänviraston (EPPO) perustamisessa koskevaa asetusta täydentävä lainsäädäntö**

**Työryhmän asettaminen**

Oikeusministeriö on tänään asettanut työryhmän valmistelemaan kansallista lainsäädäntöä, joka täydentää neuvoston asetusta tiiviimmän yhteistyön toteuttamisesta Euroopan syyttäjänviraston (EPPO) perustamisessa (EU) 2017/1939.

**Toimikausi**

1.3.2018 – 31.3.2019

**Taustaa**

Neuvoston asetus (EU) 2017/1939 tiiviimmän yhteistyön toteuttamisesta Euroopan syyttäjänviraston (EPPO) perustamisessa on annettu 12 päivänä lokakuuta 2017.

Asetuksen mukaan EPPO alkaa hoitaa sille asetuksessa määrättyjä tutkinta- ja syyttämistehtäviä päivänä, joka vahvistetaan EPPO:n perustamisen jälkeen Euroopan pääsyyttäjän esittämästä ehdotuksesta annettavalla komission päätöksellä. Päivä, joka komission on määrä vahvistaa, on aikaisintaan kolmen vuoden kuluttua asetuksen voimaantulopäivästä. Tämänhetkisen tiedon mukaan EPPO:n on määrä aloittaa toimintansa marraskuussa 2020.

Asetuksella perustetaan Euroopan syyttäjänvirasto (EPPO) EU:n taloudellisia etuja vahingoittavien rikosten tutkintaa ja syytetoimia varten.

Komissio on perustellut viraston perustamista erityisesti sillä, että nykyiset keinot EU:n taloudellisiin etuihin kohdistuvien rikosten torjumiseksi eivät ole riittävän tehokkaita. Rikoksia ei jäsenvaltioissa tutkita riittävän tehokkaasti, mistä aiheutuu huomattavia taloudellisia tappioita koko EU:lle. EPPO:n tavoitteena on toimia itsenäisenä toimielimenä, joka voi velvoittaa jäsenvaltiot käynnistämään EU:n taloudellisiin etuihin kohdistuvia rikoksia koskevat tutkinta- ja syytetoimet.

Rakenteellisesti EPPO muodostuu Luxembourgissa sijaitsevasta keskustasosta ja jäsenvaltioissa toimivasta hajautetusta tasosta. Keskustason keskeisiksi toimijoiksi nimetään Euroopan pääsyyttäjä ja kustakin EPPO:oon osallistuvasta jäsenvaltiosta valittavat Euroopan syyttäjät. Jäsenvaltioissa EPPO:n muodostavat Euroopan valtuutetut syyttäjät.

EPPO:n toimivaltaan kuuluvat rikokset, joista säädetään unionin taloudellisiin etuihin kohdistuvien petosten torjunnasta rikosoikeudellisin keinoin annetussa Euroopan parlamentin ja neuvoston direktiivissä (EU) 2017/1371. EPPO:lla on toimivalta käsitellä myös liitännäisrikoksia, jotka erottamattomasti liittyvät mainittuihin rikoksiin.

**Tehtävät**

Työryhmän tehtävänä on valmistella ehdotukset asetusta täydentäväksi lainsäädännöksi.

Työryhmän on laadittava ehdotuksensa hallituksen esityksen muotoon. Työryhmä hoitaa tehtävänsä virkatyönä.

**Organisointi**

Työryhmän kokoonpanossa on otettu huomioon naisten ja miesten välisestä tasa-arvosta annetun lain (609/1986) 4a §:n vaatimus siitä, että jäseniä on kumpaakin sukupuolta vähintään 40 prosenttia.

Puheenjohtaja: Hallitusneuvos Katariina Jahkola, oikeusministeriö

Jäsenet:

Erityisasiantuntija Jukka Oikarainen, oikeusministeriö

Neuvotteleva virkamies Miia Ljungqvist, oikeusministeriö

Erityisasiantuntija Lauri Rautio, oikeusministeriö

Valtionsyyttäjä Ritva Sahavirta, Valtakunnansyyttäjänvirasto

Poliisiylitarkastaja Sami Ryhänen, sisäministeriö

Poliisiylitarkastaja Markku Ryymin, Poliisihallitus

Ylitarkastaja Suvi Turunen, valtionvarainministeriö

Valvontapäällikkö Esko Hirvonen, Tulli

Kihlakunnansyyttäjä Heli Vesaaja, Helsingin syyttäjänvirasto

Käräjätuomari Anu Juho, Helsingin käräjäoikeus

Asianajaja Jussi Sarvikivi, Suomen Asianajajaliitto

Jukka Oikarainen toimii myös työryhmän sihteerinä.

Työryhmä voi kuulla asiantuntijoita.

Kansliapäällikkö Asko Välimaa

Ylijohtaja Arto Kujala

Jakelu Työryhmän puheenjohtaja ja jäsenet

 Oikeusministeriö

* kansliapäällikkö
* kriminaalipoliittinen osasto
* lainvalmisteluosasto
* viestintäosasto